
Betegtájékoztató: Információk a felhasználó számára

Vildagliptin HEXAL 50 mg tabletta

vildagliptin

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma

1. 	Milyen típusú gyógyszer a Vildagliptin HEXAL, és milyen betegségek esetén alkalmazható?
2. 	Tudnivalók a Vildagliptin HEXAL szedése előtt
3. 	Hogyan kell szedni a Vildagliptin HEXAL-t?
4. 	Lehetséges mellékhatások
5. 	Hogyan kell a Vildagliptin HEXAL-t tárolni?
6. 	A csomagolás tartalma és egyéb információk


1.	Milyen típusú gyógyszer a Vildagliptin HEXAL, és milyen betegségek esetén alkalmazható?

A Vildagliptin HEXAL hatóanyaga a vildagliptin, ami az „orális antidiabetikumoknak” (szájon át szedett cukorbetegség elleni gyógyszereknek) nevezett gyógyszerek csoportjába tartozik.

A Vildagliptin HEXAL a 2-es típusú cukorbetegségben szenvedő felnőtt betegek kezelésére szolgál. Akkor használják, ha a cukorbetegséget csak diétával és testmozgással nem lehet megfelelően kezelni. A Vildagliptin HEXAL segít szabályozni a vércukorszintet. Kezelőorvosa a Vildagliptin HEXAL-t önmagában, vagy azokkal a cukorbetegség elleni (antidiabetikus) gyógyszerekkel együtt fogja Önnek felírni, amelyeket Ön már szed, de nem bizonyultak kellően hatásosnak a cukorbetegség (diabétesz) kezelésében.

A 2-es típusú cukorbetegség akkor alakul ki, ha a szervezet nem képes elég inzulint termelni, vagy ha a szervezet által termelt inzulin nem fejt ki kellő hatást. Akkor is kialakulhat, ha a szervezet túl sok glükagon nevű hormont termel.

Az inzulin olyan vegyület, amely csökkenti a cukor szintjét a vérben, elsősorban az étkezéseket követően. A glükagon a cukor termelődését serkenti a májban, ami a vércukorszint emelkedését eredményezi. Mindkét vegyületet a hasnyálmirigy termeli.

Hogyan hat a Vildagliptin HEXAL?
A Vildagliptin HEXAL hatására a hasnyálmirigyben több inzulin és kevesebb glükagon termelődik. Ez segít a vércukorszint szabályozásában. Ez a gyógyszer bizonyítottan csökkenti a vércukorszintet, ami segíthet a cukorbetegség szövődményeinek megelőzésében. Az Ön által most elkezdett cukorbetegség elleni gyógyszeres kezelés mellett fontos, hogy továbbra is kövesse az Önnek rendelt étrendet és/vagy testmozgást.


2. 	Tudnivalók a Vildagliptin HEXAL szedése előtt

Ne szedje a Vildagliptin HEXAL-t:
· ha allergiás a vildagliptinre vagy a gyógyszer (6. pontban felsorolt) egyéb összetevőjére. Ha azt gondolja, hogy allergiás lehet a vildagliptinre vagy a Vildagliptin HEXAL egyéb összetevőjére, ne szedje ezt a gyógyszert, és beszéljen kezelőorvosával.

Figyelmeztetések és óvintézkedések
A Vildagliptin HEXAL szedése előtt beszéljen kezelőorvosával, gyógyszerészével vagy a gondozását végző egészségügyi szakemberrel:
· ha 1-es típusú cukorbetegsége van (azaz a szervezete nem termel inzulint) vagy a diabéteszes ketoacidózisnak nevezett állapotban szenved;
· ha egy szulfonilureának nevezett, cukorbetegség-elleni gyógyszert szed (az alacsony vércukorszint [hipoglikémia] elkerülése érdekében lehet, hogy kezelőorvosa csökkenteni akarja az Ön szulfonilurea adagját, ha azt Vildagliptin HEXAL-lal együtt szedi);
· ha közepesen súlyos vagy súlyos vesebetegségben szenved (kisebb Vildagliptin HEXAL adagot kell majd szednie);
· ha művesekezelés alatt áll;
· ha májbetegségben szenved;
· ha szívelégtelenségben szenved;
· ha hasnyálmirigy betegsége van, vagy valaha volt.

Ha Ön korábban szedett vildagliptint, de a gyógyszert májbetegség miatt abba kellett hagynia, akkor nem szedheti ezt a gyógyszert.

A diabéteszes bőrelváltozások a cukorbetegség gyakori szövődményei. Ajánlott betartania az orvos vagy a gondozását végző egészségügyi szakember által adott bőr- és lábápolási tanácsokat. A Vildagliptin HEXAL szedése alatt ugyancsak javasolt különös figyelmet fordítania az újonnan megjelenő hólyagokra és fekélyekre. Ha ilyenek jelentkeznek, azonnal kezelőorvosához kell fordulnia.

A Vildagliptin HEXAL-kezelés megkezdése előtt egy májműködést ellenőrző vizsgálatot fognak elvégezni Önnél, amit a kezelés első évében háromhavonta, majd azt követően rendszeresen fognak megismételni. Erre azért van szükség, hogy a májenzimek szintjének emelkedését mielőbb kimutathassák.

Gyermekek és serdülők
A Vildagliptin HEXAL alkalmazása nem javasolt gyermekek és 18 éves kor alatti serdülők számára.

Egyéb gyógyszerek és a Vildagliptin HEXAL
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Kezelőorvosa megváltoztathatja a Vildagliptin HEXAL adagját, ha Ön olyan más gyógyszereket is szed, mint az alábbiak:
· tiazidok vagy egyéb vízhajtók (ezeket diuretikumoknak is nevezik);
· kortikoszteroidok (általában gyulladás kezelésére alkalmazzák);
· pajzsmirigyre ható gyógyszerek;
· idegrendszerre ható bizonyos gyógyszerek.

Terhesség és szoptatás
Ha Ön terhes vagy szoptat, illetve, ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

Terhesség alatt nem alkalmazhatja a Vildagliptin HEXAL-t. Nem ismert, hogy a Vildagliptin HEXAL bejut-e az anyatejbe. Nem szedheti a Vildagliptin HEXAL-t, ha szoptat vagy azt tervezi, hogy szoptatni fog.

A készítmény hatásai a gépjárművezetéshez és a gépek kezeléséhez szükséges képességekre
Ha a Vildagliptin HEXAL-kezelés ideje alatt szédülést tapasztal, ne vezessen gépjárművet, és ne kezeljen gépeket.

A Vildagliptin HEXAL tejcukrot (laktóz) tartalmaz
Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.

A Vildagliptin HEXAL nátriumot tartalmaz
A készítmény kevesebb, mint 1 mmol (23 mg) nátriumot tartalmaz tablettánként, azaz gyakorlatilag „nátriummentes”.


3.	Hogyan kell szedni a Vildagliptin HEXAL-t?

A gyógyszert mindig a kezelőorvosa által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát vagy gyógyszerészét.

Mennyi Vildagliptin HEXAL-t kell bevennie és mikor?
A Vildagliptin HEXAL előírt adagja a beteg állapotától függ. Kezelőorvosa megmondja Önnek, hogy pontosan hány tabletta Vildagliptin HEXAL-t kell bevennie. A maximális napi adag 100 mg.

A Vildagliptin HEXAL szokásos adagja lehet:
· 50 mg naponta, amit reggel, egy adagban kell bevenni, ha a Vildagliptin HEXAL-t egy másik, szulfonilureának nevezett gyógyszerrel együtt szedi.
· 100 mg naponta, 50 mg reggel és 50 mg este, ha a Vildagliptin HEXAL-t önmagában, vagy a metforminnak vagy glitazonnak nevezett egyéb gyógyszerrel, illetve metforminnal és egy szulfonilureával vagy inzulinnal együtt szedi.
· 50 mg naponta, amit reggel kell bevenni, ha közepesen súlyos vagy súlyos vesebetegsége van, vagy ha művesekezelést kap.

Hogyan kell bevenni a Vildagliptin HEXAL-t?
A tablettát egészben, kevés vízzel nyelje le.

Mennyi ideig kell szednie a Vildagliptin HEXAL-t?
Minden nap vegye be a Vildagliptin HEXAL-t, amíg kezelőorvosa ezt javasolja. Lehet, hogy a kezelést hosszú időn keresztül kell folytatnia.
Kezelőorvosa rendszeres megfigyelés alatt fogja tartani az Ön állapotát, hogy ellenőrizze, eléri‑e a kezelés a kívánt hatást.

Ha az előírtnál több Vildagliptin HEXAL-t vett be
Ha túl sok Vildagliptin HEXAL tablettát vett be, vagy ha valaki más vette be az Ön gyógyszerét, azonnal beszéljen a kezelőorvosával. Orvosi megfigyelésre lehet szükség. Amennyiben emiatt orvoshoz vagy kórházba kell mennie, vigye magával a gyógyszer dobozát.

Ha elfelejtette bevenni a Vildagliptin HEXAL-t
Ha elfelejt bevenni egy adag Vildagliptin HEXAL-t, pótolja, amint eszébe jut, majd a szokásos időben vegye be a következő adagot. Ha már majdnem itt az ideje a következő adag bevételének, akkor hagyja ki az elfelejtett adagot. Ne vegyen be kétszeres adagot a kihagyott tabletta pótlására.

Ha idő előtt abbahagyja a Vildagliptin HEXAL szedését
Kizárólag a kezelőorvos javaslatára hagyja abba a Vildagliptin HEXAL szedését. Ha kérdései vannak azzal kapcsolatban, hogy mennyi ideig kell szedni ezt a gyógyszert, beszéljen a kezelőorvosával. 


4. 	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Néhány tünet azonnali orvosi beavatkozást igényel:
Abba kell hagyja a Vildagliptin HEXAL szedését, és azonnal fel kell keresnie kezelőorvosát, ha az alábbi mellékhatásokat észleli:
· Angioödéma (ritka: 1000‑ből legfeljebb 1 beteget érinthet): Tünetei az arc, a nyelv vagy a torok vizenyős feldagadása, nyelési nehézség, nehézlégzés, hirtelen jelentkező csalánkiütések vagy bőrkiütések, amelyek az „angioödémának” nevezett reakcióra utalhatnak.
· Májbetegség (májgyulladás) (gyakorisága nem ismert): Tünetei a bőr és a szemek besárgulása, hányinger, étvágytalanság vagy sötét színű vizelet, amelyek májbetegségre (májgyulladás) utalhatnak.
· Hasnyálmirigy-gyulladás (pankreatitisz) (ritka: 1000‑ből legfeljebb 1 beteget érinthet): a tünetek közé tartozik az erős és tartós hasi (gyomortáji) fájdalom, ami a hátába sugározhat, valamint a hányinger és a hányás.

Egyéb mellékhatások
Egyes betegeknél az alábbi mellékhatások jelentkeztek, amikor Vildagliptin HEXAL-t szedtek:
· Nagyon gyakori (10‑ből több mint 1 beteget érinthet): torokfájás, orrfolyás, láz.
· Gyakori:(10-ből legfeljebb 1 beteget érinthet): viszkető kiütés, remegés, fejfájás, szédülés, izomfájdalom, ízületi fájdalom, székrekedés, a kéz, a boka vagy a lábfej vizenyős duzzanata (ödéma), fokozott izzadás, hányás, fájdalom a gyomorban és annak környékén (hasi fájdalom), hasmenés, gyomorégés, hányinger (émelygés), homályos látás.
· Nem gyakori: (100‑ból legfeljebb 1 beteget érinthet): testtömeg-növekedés, hidegrázás, gyengeség, a nemi működés zavara, alacsony vércukorszint, puffadás.
· Ritka (1000‑ből legfeljebb 1 beteget érinthet): hasnyálmirigy-gyulladás.

A vildagliptin forgalomba hozatala óta, a következő mellékhatásokról is beszámoltak:
· Előfordulási gyakorisága nem ismert (a gyakoriság rendelkezésre álló adatokból nem állapítható meg): a test egyes területein kialakuló bőrhámlás vagy hólyagosodás, érgyulladás (vaszkulitisz), amely bőrkiütéshez vagy a bőrfelszín alatt jelentkező pontszerű, lapos, vörös, kerek foltok megjelenéséhez, illetve véraláfutáshoz vezethet.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a cukorbetegsége gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Vildagliptin HEXAL-t tárolni?

A gyógyszer gyermekektől elzárva tartandó!

A dobozon és a buborékcsomagoláson feltüntetett lejárati idő ”Felhasználható:/Felh.:” után ne szedje ezt a gyógyszert. A lejárati idő az adott hónap utolsó napjára vonatkozik.

Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Vildagliptin HEXAL?
· A készítmény hatóanyaga a vildagliptin. Tablettánként 50 mg vildagliptint tartalmaz.
· Egyéb összetevők: mikrokristályos cellulóz, karboximetilkeményítő-nátrium, laktóz (lásd 2. pont), magnézium-sztearát.

Milyen a Vildagliptin HEXAL külleme, és mit tartalmaz a csomagolás?
Fehér vagy halvány sárgás, kerek, lapos, metszett élű, egyik oldalán „50” mélynyomású jelöléssel ellátott, megközelítőleg 8,1 mm átmérőjű és 3,2 mm vastagságú tabletta.

A tabletták 28, 30, 56 vagy 60 darab tablettát tartalmazó OPA/Al/PVC//Al buborékcsomagolásban és dobozban kerülnek forgalomba.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja
Sandoz Hungária Kft.
1114 Budapest
Bartók Béla út 43-47.
Magyarország

Gyártó
Pharmathen International S.A. 
Industrial Park Sapes Rodopi Prefecture Building Block No 5
693 00 Rodopi
Görögország

Pharmathen S.A. 
Dervenakion 6
153 51 Pallini, Attiki
Görögország

OGYI-T-24779/01	28×	OPA/Al/PVC//Al buborékcsomagolásban
OGYI-T-24779/02	30×	OPA/Al/PVC//Al buborékcsomagolásban
OGYI-T-24779/03	56×	OPA/Al/PVC//Al buborékcsomagolásban
OGYI-T-24779/04	60×	OPA/Al/PVC//Al buborékcsomagolásban

Ezt a gyógyszert az Európai Gazdasági Térség tagállamaiban az alábbi neveken engedélyezték:

Ausztria	Vildagliptin Hexal 50 mg - Tabletten
Észtország	Vildagliptin Hexal
Horvátország	Vildagliptin Sandoz 50 mg tablete
Lettország	Vildagliptin Hexal 50 mg tabletes
Magyarország	Vildagliptin HEXAL 50 mg tabletta


A betegtájékoztató legutóbbi felülvizsgálatának dátuma: 2026. augusztus.

